SEB: Hof verwerp Solidariteit se aansoek om appèlArgieffoto (Foto: Unsplash) Die konstitusionele hof het Vrydag Solidariteit se versoek om verlof tot appèl in sy saak teen die departement van toerisme van die hand gewys. Solidariteit het hom tot die konstitusionele hof gewend nadat die hooggeregshof in Pretoria bevind het die departement mág ras as kriterium gebruik wanneer finansiële hulp aan kleinsakeondernemings toegeken word. Die aansoek is op ŉ dringende basis gebring. “Die konstitusionele hof het die aansoek oorweeg en besluit dat die aansoek van die hand gewys moet word, aangesien dit nie in belang van geregtigheid is dat die saak nou aangehoor word nie,” lui die uitspraak. Die rede wat die paneel regters hiervoor aanvoer is dat daar nie genoegsame redes aangevoer is waarom direk by die konstitusionele hof geappelleer is en waarom dit dringend is nie. Dr. Dirk Hermann, bestuurshoof van Solidariteit. “Dit is absoluut skokkend dat die konstitusionele hof nie op ŉ dringende basis die aansoek van Solidariteit oor die vergrype wil aanhoor nie,” se dr. Dirk Hermann, bestuurshoof van Solidariteit. “Dit gaan hier oor mense in uiterste nood as gevolg van ŉ krisis wat hulle op geen manier veroorsaak het nie. Nou moet hulle nog wag vir ŉ onsensitiewe hofproses.” Hermann sê Solidariteit gaan nie die saak hier laat nie. “Die besluit om op grond van hoe mense lyk hulp te gee, is die laagtepunt van die regering se rasse-ideologie.” Hy sê Solidariteit volg ŉ benadering in vier stappe in reaksie op die staat se rasse-ideologie. “Eerstens veg ons voluit in die hof, tweedens mobiliseer ons mense om nee te sê en nooit te aanvaar dat dit reg is nie. Derdens sê ons vir die gemeenskap om nooit afhanklik van die staat te wees nie en meer en meer dinge self te doen en mekaar te help. Gemeenskapkrag is ongelooflik sterk. Vierdens is ons regspan reeds besig om ŉ klag teen die Suid-Afrikaanse regering by die Verenigde Nasies oor sy rasse-ideologie in ŉ krisistyd te lê,” sê Hermann. Die departement van toerisme het Vrydag se uitspraak verwelkom. “Die uitspraak deur die Noord-Gautengse hooggeregshof het bevestig dat die speelveld tussen wit beheerde en swart beheerde maatskappye nie gelyk is nie, as gevolg van die land se historiese ongelykhede. Die uitspraak het ook bevestig dat raskriteria binne die wet val,” sê die departement in ŉ verklaring. “Die uitspraak van die konstitusionele hof strook met ons siening dat die saak geen wettige of morele gronde het nie.” Die departement sê hy het reeds 13 000 aansoeke om finansiële hulp van sukkelende ondernemings ontvang. “Die departement is reeds in die proses om betalings aan begunstigdes te verwerk. Dit is belangrik om te noem dat dié begunstigdes swart én wit eienaars insluit.” Hoewel die departement in die verklaring na Solidariteite én AfriForum se sake verwys het, het die hof Vrydag slegs uitspraak met betrekking tot Solidariteit se saak gelewer. AfriForum se aansoek tot appèl vorm nie deel van Solidariteit se aansoek nie. Hermann sê indien die hof AfriForum se aansoek ook van hand sou wys, sal albei partye aansoek doen om by die hoogste hof van appèl in Bloemfontein te appelleer.